Şingal de fermanî ra dima heta nika xebatê binawanî û awanîye bêmabên yenê kerdene. Şaredarîyê Şarî yê Şingalî pê îmkananê xo hetêkî ra xirbeyan kenê pak û hetêkê bînî ra zî xebatanê xo yê awanîye dewam kenê. Heta nika pêro dew, qeza û taxanê Şingalî de hewcedarîyê sey nêweşxane, pird, rayîr ameyî awankerdene.
Rewşa pandemîya vîrusê Korona ra dima herêma Şingalî de zî Meclîsê Xoserîya Demokratîke yê Şengalî (MXDŞ) bira girewtişê tay tedbîran daye. Seba ke şar mexdûr nêbo xebatê xizmetanê awanîye û binawanîye dewam kenê.
Nê dormeyî de Şaredarîya Borikî rayîrêk viraşt ke şino nêweşxane û dewe. Xebatkarê şaredarîye da zanayene ke ê hem rayîrê nêweşxaneyî hem zî rayîrê dewe bivirazê.
